VDSS Sklep Psp 41/2025
Sodna praksa Višjega delovnega in socialnega sodišča, 2025-03-26

Edo Škrabec (preds.), mag. Lilijana Strban (poroč.), mag. Biserka Kogej Dmitrovič

stroški postopka - obrazložen dopis - pripravljalna vloga - nagrada za zastopanje na naroku

Utemeljen je pritožbeni očitek o nepravilnem priznanju nagrade za zastopanje na naroku dne 27. 3. 2024, sklicujoč se na 3.a točko tarifne številke 16 OT, zaradi česar bi sodišče namesto priglašenih 100 točk moralo priznati 300 točk.

Vlogo z dne 27. 6. 2024 je potrebno opredeliti kot obrazložen dopis. Niti po obsegu niti po vsebini je ni mogoče vrednotiti kot pripravljalno vlogo iz 2. točke 15. tarifne številke OT in vrednotiti z 225 točkami.

I. Pritožbi se delno ugodi in se priznani znesek 654,77 EUR zviša na 776,01 EUR.

II. V preostalem delu se pritožba zavrne ter se v izpodbijanem in nespremenjenem delu potrdi sklep sodišča prve stopnje.

III. Tožena stranka mora tožeči stranki povrniti pritožbene stroške v višini 229,50 EUR.

1. Sodišče prve stopnje je z izpodbijanim sklepom odločilo, da mora toženec tožniku v roku 15 dni povrniti stroške postopka v višini 654,77 EUR, v primeru zamude z zakonskimi zamudnimi obrestmi, ki tečejo od prvega naslednjega dne po izteku roka za izpolnitev obveznosti do plačila.

2. Zoper sklep se po pooblaščenki pritožuje tožnik iz vseh pritožbenih razlogov. Predlaga, da pritožbeno sodišče pritožbi ugodi, sklep sodišča prve stopnje spremeni in v celoti prizna priglašene stroške tožnika. Nasprotuje priznanju zgolj 654,77 EUR iz naslova stroškov. Sodišče je napačno priznalo stroške za zastopanje na naroku 27. 3. 2024 v višini 100 točk in se pri tem sklicevalo na 3.a točko tarifne številke 16 OT. Sodišče bi moralo za ta narok priznati priglašene stroške v višini 300 točk. Neutemeljeno je sodišče priznalo samo 50 točk za vlogo z dne 27. 6. 2024, ker je sodišče štelo, da gre za obrazložen dopis. V pripravljalni vlogi ne gre zgolj za strinjanje z izvedenskim mnenjem, saj je dodatno predlagan in predložen dokaz. Zato bi sodišče tudi za to vlogo moralo priznati 225 točk in zaradi tega odmeriti tudi višje materialne stroške.

4. Po preizkusu pritožbeno sodišče ugotavlja, da sodišče prve stopnje ni zagrešilo postopkovnih kršitev, na katere na podlagi drugega odstavka 350. člena Zakona o pravdnem postopku (Ur. list RS, št. 26/99 s spremembami; v nadaljevanju ZPP) pazi po uradni dolžnosti, je pa sodišče prve stopnje pri odmeri nagrade zmotno uporabilo materialno pravo.

5. Utemeljen je pritožbeni očitek o nepravilnem priznanju nagrade za zastopanje na naroku dne 27. 3. 2024, sklicujoč se na 3.a točko tarifne številke 16 OT, zaradi česar bi sodišče namesto priglašenih 100 točk moralo priznati 300 točk.

6. Neutemeljen je pritožbeni očitek, da je sodišče za vlogo z dne 27. 6. 2024 napačno priznalo zgolj 50 točk. Po vpogledu v spis pritožbeno sodišče soglaša z oceno sodišča, da je potrebno vlogo z dne 27. 6. 2024 opredeliti kot obrazložen dopis. Niti po obsegu niti po vsebini je ni mogoče vrednotiti kot pripravljalno vlogo iz 2. točke 15. tarifne številke OT in vrednotiti z 225 točkami. Vloga tožnika z dne 27. 6. 2024 ne vsebuje pripomb na izvedensko mnenje, ne vsebuje obrazloženega pravnega naziranja in pravno potrebnih vprašanj. Zgolj sklicevanje in predložitev dokaza, ki pri predmetni zadevi ni bil pravno potreben, ne more vplivati na vrednotenje vloge.

7. Na podlagi navedenih dejanskih in pravnih razlogov je pritožbeno sodišče priznanih 654,77 EUR zvišalo na 776,01 EUR.

8. Ob uporabi OT je pritožbeno sodišče v skladu s 155. členom ZPP pritožbi tožnika delno ugodilo in izpodbijani sklep na podlagi 365. člena ZPP spremenilo tako, da je dosojenih 654,77 EUR zvišalo na znesek 776,01 EUR, v preostalem izpodbijanem, a nespremenjenem delu pa je pritožbo zavrnilo kot neutemeljeno in izpodbijani sklep potrdilo (2. in 3. točka 365. člena ZPP).

9. Na podlagi drugega odstavka 165. člena ZPP je pritožbeno sodišče sklenilo, da mora toženec tožniku, ki je s pritožbo delno uspel, povrniti stroške pritožbenega postopka, saj ni uspel le s sorazmerno majhnim delom (tretji odstavek 154. člena ZPP). Skladno s predloženim stroškovnikom in OT pritožbeni stroški tožnika predstavljajo nagrado za sestavo pritožbe 375 odvetniških točk, slednje povečano za 2 % materialnih stroškov v višini 7,5 odvetniških točk. Glede na vrednost odvetniške točke je dolžan toženec tožniku povrniti stroške pritožbenega postopka v višini 229,50 EUR.

Za narok 27. 3. 2024 je sodišče namesto 100 odv. točk priznalo 300 odv. točk. Skupaj 1.206,85 odv. točk (vključenih 21,50 odv. točk iz naslova materialnih stroškov), ki upoštevaje vrednost točke 0,60 EUR predstavlja 1.206,50 EUR. Ob dodatni kilometrini v višini 44,55 EUR in priznanih stroškov skladno s Pravilnikom (Ur. l. RS, št. 15/2003 s spremembami) v višini 7,40 EUR, je priznati vse skupaj 776,01 EUR.

Odvetniška tarifa (2015) - tarifna številka 15, 15-2, 16, 16-3a

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.